МБДОУ «Детский сад № 1 «Радуга» г. Гудермес

Гудермесского муниципального района»

Бераш кхетош-кхиоран мероприяти, т1ебог1учу мархийн беттан лерина «Седарчий» ц1е йолчу тобанца: «Марша ба хьо, Мархийн бутт!»

Социальный педагог:

Асхабова Х.У.

Март – 2022

Бераш кхетош-кхиоран мероприяти, т1ебог1учу мархийн беттан лерина «Седарчий» ц1е йолчу тобанца: «Марша ба хьо, Мархийн бутт!»

1алашо: марха досту дийнан а, мархийн беттан а мехалла гайтар, нохчийн меттан йолу хазалла гайтар нашидца а, байташца, сценически говзалла лаккхаяккхар нохчийн маттахь йолчу сценкица.

Д1ахьушъерг: Массера де дика дойла, массо марша вог1ийла. Вайн ма хаъаре т1екхочуш мархийн бутт бу. Массера Аллах1а аьтто бойла марханаш кхаба а, даста а. Тахана гулдалар бахьна вай берашна марха досту де дика довзийтар, церан самукъа даккхар, иштта кхин д1а а. Ткъа х1инца бераша вайна мархийн баттах лаьцна байташ йуьйцур ю.

Марша ба хьо, мархийн бутт,

Тхуна хьо ч1ог1а беза.

Марха кхобуш лелачун,

Аллах1 хулийла реза.

Марха кхобуш ахь дицде:

Йаар, малар, бахам.

Амма дагчохь ахь ч1аг1де:

Ламаз, марха, саг1а.

Мархийн баттахь гайта ахь,

Дикалла, къинхетам.

Иштта даккха мархийн сахь,

Хир ву т1аккха декъал.

Марха достуш эр ду вай:

«Марханаш къобал дойла,

Йуха марха даста вайн,

Аллах1а пурба лойла!»

Д1ахьушъерг: Аллах1а дукха даха дойла! Ма хаза байташ йара уьш! Вайн цхьанакхетар д1ахьуш вайн самукъадаккха схьакхойкху йо1рий. Цара вайна нашид доьшур ду мархийн баттах лаьцна.

Нашид «Рамадан»

1) Дала шен къинхетамца

Беркат дохьуш нахана,

Базбина и бутт хилла.

Х1ун ю цуьнан ц1е ала –

Рамадан, Рамадан.

2) Халкъашлахь хержина волу,

Делера салам маршалла ду,

Дош доссина Элчане.

Х1ун ю те цу деша ц1е –

Ва Къур1ан, Ва Къур1ан.

3) Къур1ан Дала доссина

Рамадан еза буьйсана,

Лехнарг кхочуш до буьйса.

Х1ун ю цуьнан ц1е ала –

Лайлатул-къадар, Лайлатул-къадар.

4) Мухьаммадан хулийла,

Делера салам маршалла.

Шена 1амал ян хье хилла,

Цу дешана ц1е ала –

Аль-Хираъ, Аль-Хираъ.

5) Делан Элчан даимна

Делера салам маршалла,

Элчанца къамеле даьлла.

Хилла боху малийка

Аль-Хираэ деана,

Х1ун ю цуьнан ц1е ала –

Джабраил, Джабраил.

6) Цу Джабраилехула

Мухьаммаде доссина

Дуьххьарлера Къур1ан дош,

Муьлха ду хаа деза.

И дош хиллера

Тешам.

7) Оццул Дала даздина,

Доссина Къур1ан хилча.

Им деша дезаш дай,

Хилчи вай цу Дела лайш.

Йа Аллах1, хьо везарна,

Хай къинхетам бе тхоьх ахь!

Д1ахьушъерг: Баркалла ду шуна, бераш! Аллах1а 1алаш дойла шу! Ткъа х1инца вай бераш цхьана хазачу ловзарех ловзур бу. Ловзарийн ц1е йу «Мархийн сахь». Ловза дуьйла далале хьалха суна мархийн сахь х1ун йу дийца лаьа шуна. Х1ора мархийн баттахь шена а, шай доьзалшна т1ера мархийн сахь доккху. Мархийн сахь доккхуш дукхахьолехь к1а леладо, дуга лелош меттигаш ю. Ткъа х1инца ахча а леладо. Вай ахана ловзуш лелор ду дуга. Мархийн сахь стегарша доккху, цундела к1ентий хир бу тахана ловзуш. Аш х1ун дан деза: цхьана т1оьрмиг чуьра дуга вукха т1оьрмиг чудотта деза. Сих ваьлларг тоьлур ву.

(Ши к1ант ловза волало

Д1ахьушъерг: Аллах1 реза хулийла дакъа лаьцчарна. Ткъа х1инца вай бераша кечйинчу мархийн баттана лерина сценке хьожур ду.

Сценка «Марханаш»

(Дада а, бераш а хуьлу дистхулуш)

Дада: Вай деш долу дерриге х1ума Аллах1 дуьхьа дан деза. Масала, аш цхьа дика х1ума деченахь нахана гур дара алий ца деш Аллах1ан гуш дуй хууш дан деза.

Борз: Т1аккха Дела дуьхьа деш ца хилча х1ун хуьлу?

Дада: Эрна ду-кх ахь дешдерг.

(Нанас мохь туху)

Нана: Борз, баба ц1а кхочуш хир ю, цун дуьхьал г1ол.

Дада: Вало хьай нанас х1ун боху хьажа, аша г1о де.

Д1ахьушъерг: Баба базара г1ора сих-сиха, и ц1а еъча боккха кхаъ хуьлура берашна.

Баба: Хьажал ас х1ун еъна шуна, мерзалгаш йиъна аса шун.

(Бераш мерзалгаше хьожу, цхьа а тамехь ца хетало царна)

Ц1азам: Суна уьш дика ца хета.

Борз: Суна а ца хета

(Буьртигас а ца юу уьш)

Баба: Вам а кхоам бара цера.

Нана: Х1умма дац, баба, юур ю хьуна, самагатде ахь.

Д1ахьушъерг: Д1аелира буьйса, т1екхечира 1уьйре. Баккхийчера багахь марханаш дара. Арахь хаза мела х1аваъ хула дера дукхахлера хан арахь яккхара массара.

Нана: Борз, Ц1азам, Буьртиг яах1ума яа чуг1ол.

Ц1азам: Суна арахь яа лаьа.

Борз: Нана, х1оккхе схьая.

Нана: (меллаша) Вай дадий марха ма ду, цун хьалха яах1ума юур яра аша?

Ц1азам: Х1ун хилла?

Нана: Марха долчу стеган хьалха яах1ума яа мегш дац, диц ма делаш.

Бераш: Дика ду.

Борз: Нана, оха кхаба меги марха, суна лаьа Аллах1 дуьхьа дика х1ума дан?

Нана: Дика ду, кхана марха лаца 1уьккъана хьалаг1овтур ду шу тхоьций.

Д1ахьушъерг: Бераш марха лецира. 1уьйранна хьалаг1овтта хала дара царна, цу т1е жимма мацбеллера.

(Стоьла т1ехь мерзалгаш яра)

Борз: Делахь суна-м х1инца и мерзалгаш дика хетар яра хьуна.

Ц1азам: Вайшим ца еза ца аьллера.

(Ц1азамас цхьа мерзалг схьаоьцу)

Борз: Ма яа и, Буьртиг, тхойшин марха ма ду.

(Буьртига кхоллу мерзалг)

Ц1азам: Х1умма дац жима ма ю и.

(Дада чуволу)

Дада: (чувог1у) Дуккху йолчхенахь, уьш яа йиш йолчхенахь шуна дика яц моьттара уьш, ткъа х1инца еза шуна уьш. Вай марха кхобучу хенахь яах1ума йоцуш 1аш болу неха хьал хаьа, т1аккха вай къинхетаме хуьлу. Цхьажимма собар де, марха досту хан т1екхочур ю.

Д1ахьушъерг: Болуш чакхбелира мархийн бутт. Бераш марха даста баха кечлуш бара. Дадас берашна цхьа хьехар дира.

(Дада а, бераш а арахь бара)

Дада: Борз, Ц1азам, шу х1инца марха даста ара долуш ду. Аш диц ма делаш, шу саг1а деха доьдуш дац, шу неха марханаш къобал дан доьдуш ду. Шайна мерза х1ума лахь схьаэца, Дала саг1а йойла ала.

Бераш: Х1аъ, дика ду, дада (д1абоьду).

Д1ахьушъерг: Ма хаза д1адоьду марха досту де: баккхийнарш а, кегий бераш а дог1уш, саг1анна х1ума йоькъуш, Аллах1на хастам беш. Сценка чакх йели. Аллах1 реза хила шуна, бераш.

Мархийн бутт массарна цхьатерра ца бог1у. Мархийн бутт ца хилчи йаар-малар ледара долуш дукха нах бу. Арахь йовха йелахь я дарц делахь а болх бита йиш йоцуш нах кхин дукха бу. Ткъа вай даимна дагахь латто деза «Хало д1айаьлча парг1ато йог1у».

Х1инца вай цхьана видеоролике хьожур мархийн баттах лаьцна.

(Видеоролик «Мархийн бутт»)

Д1ахьушъерг: Вай мархийн баттах лаьцна дуьйцу дукха хан йу. Со тешна йу шуна мархийн баттах лаьцна дукха х1ума хаьа аьлла. Са хаттарш ду берашка:

1. Марха кхобучу хенахь х1ун дан ца мега?
2. Марха даста вахча х1ун олу вай?
3. Мархенна цхьа мерза х1ума йелча х1ун ала деза?
4. Уггаре к1еззиг мел марха кхаба мега?
5. Вай марханаш кхобу бутт муьлханиг бу?
6. Мархийн баттахь муьлха йеза буьйса хуьлу?
7. Мархийн бутт болабелча х1ора буьйсана божарий стенга боьду?
8. Марха достучу дийна 1уйрана божарий стенга боьду?
9. 1ийде вахале хьалха х1ун дан деза?
10. Марха достучу дийнахь шуна уггаре хаза х1ун хета?

Д1ахьушъерг: Аллах1 реза хила шуна массарна. Аллах1а вай марханаш къобал дойла, лайна хало меле йазйойла. Йуха шарахь кхаба, даста могшалла а лойла.

(Цхьанакхетар чекхдолу берашна совг1аташ декъарца).

